stanford-oval/wikipedia huggingface dataset:
תדיראן
היסטוריה > פירוק החברה

בשנת 1998 רכשה קרן ההשקעות "קלארידג'" בראשות צ'ארלס ברונפמן את כור תעשיות, חברת האם של קונצרן תדיראן, ומינתה את יונתן קולבר למנכ"ל כור. קולבר החל מהלך של מימוש נכסים ואיחוד פעילויות. קונצרן תדיראן שפעל אז כחברת החזקות אשר מוחזקת בעצמה על ידי חברת ההחזקות כור תעשיות, מוזג לתוך חברת האם על ידי רכישת מניות הציבור בתדיראן. כמו כן מוזגה פעילותה של חברת הבת "תדיראן תקשורת" עם זו של ECI Telecom.
בשנת 1999 נמכרה חטיבת התוכנה של הקבוצה, שכללה את החברות "טכם" ו"קונתהל", והפכה לחלק מחברת "נס טכנולוגיות" שהוקמה באותה עת. מניות השליטה ב"תדיראן מוצרי צריכה" נמכרו לחברת "נחושתן השקעות" (אחר כך, ב-2009, מוזגה עם קריסטל מוצרי צריכה). "תדיראן קשר" נמכרה לחברת ההשקעות "שמרוק" (ובשנת 2007 נרכשה על ידי אלביט מערכות). בשנת 2000 מכרה כור את "תדיראן סוללות" לסאפט הצרפתית תמורת 33 מיליון דולר.
חברות הקונצרן

ב-1989, לאחר שהפסדי הקונצרן הגיעו לכ-100 מיליון דולר, בעיקר בעקבות ירידה בהזמנות ממשרד הביטחון, אורגנה תדיראן כחברת החזקות, כאשר כל אחת מהחטיבות בחברה הפכה לחברה בע"מ עצמאית. צעד זה נועד לאפשר את מכירת תדיראן בחלקים במידת הצורך ולא כיחידה אחת. מאז הייתה תדיראן מארגנות בארבע חטיבות, שתחתן פעלו חברות רבות, מרביתן כללו את "תדיראן" בשמן (והמשיכו להחזיק בשם גם לאחר פירוק הקונצרן):
חברות הקונצרן > חטיבת מוצרי תקשורת

"תדיראן תקשורת בע"מ" (Tadiran Telecommunications) - ראשיתה של החברה במפעל למוצרי תקשורת של תדיראן שהוקם על בסיס ידע שנרכש מחברת "בל" בארצות הברית. ב-1968 נרכש מפעל "טלקו" על ידי תדיראן והרחיב את סל מוצרי התקשורת של החברה. תדיראן תקשורת הייתה חברה ציבורית שמניותיה נסחרו בבורסת נאסד"ק החל משנת 1982. בשנת 1996 הסתכמו מכירות החברה בכ-468 מיליון דולר והיא הרוויחה 41.4 מיליון דולר. חיים רוזן מונה למנכ"ל חטיבת התקשורת בשנת 1981. הוא המשיך בתפקיד המנכ"ל בשנת 1995, כאשר תדיראן תקשורת הפכה לחברה בע"מ.
ב-1999 מוזגה עם חברת ECI Telecom שהייתה אף היא בשליטת כור תעשיות.
"תדיראן טלקום בע"מ" - בשנת 2001 רכש איש העסקים רני ברגמן יחד עם חברת אפריקה ישראל את חטיבת המערכות העסקיות של ECI Telecom (שהייתה במקור חלק מ"תדיראן תקשורת") תמורת 12.4 מיליון דולר. החטיבה אוגדה בחברה חדשה תחת השם תדיראן טלקום, ומשווקת ומתחזקת מרכזיות ארגוניות, פתרונות למוקדי שרות, מערכות הקלטה ועוד. משרדה הראשי של החברה נמצא בקרית אריה שבפתח תקווה. החל מ-2008 היא בבעלות חברת אפקון תעשיות, שהיא חלק מקבוצת שלמה.
"תדיראן תקשורת אלחוטית בע"מ" (Tadiran Telecommunications Wireless Systems) - הוקמה בשנת 1997 כאשר "תדיראן תקשורת" הכניסה את חברת רייקם האמריקנית (אנ') כשותפה לחברה חדשה שריכזה את פעילות מוצרי האלחוט. רייקם השקיעה 10 מיליון דולר תמורת 5% מהחברה (כלומר לפי שווי חברה של 200 מיליון דולר). בשנת 1998 הקימה מפעל בעומר ושם החברה שונה לאינווייב (InnoWave). לאחר רכישת תדיראן תקשורת על ידי ECI שונה שם החברה ל-InnoWave ECI Wireless Systems. בשנת 2003 נמכרה לחברת אלווריון תמורת כ-10 מיליון דולר בלבד.
"מוטורולה-תדיראן תקשורת סלולרית בע"מ" (כיום פלאפון תקשורת בע"מ) - הוקמה בשנת 1985 על ידי החברות מוטורולה ותדיראן לאחר שמוטורולה זכתה במכרז להקמת רשת טלפוניה סלולרית בישראל בנובמבר 1983, ופלאפון הייתה לחברה הסלולרית הראשונה בישראל. במרץ 1986 הפעילה פלאפון את השירות הסלולרי לציבור. בשנת 1990 הפכה חברת מוטורולה לבעלת השליטה המלאה על פלאפון.
"תדיראן סקופוס בע"מ" - הוקמה בשנת 1995 על בסיס טכנולוגיה של החטיבה הצבאית של תדיראן שעסקה בהצפנה. פיתחה מערכות לשידורי טלוויזיה דיגיטלית, המאפשרות דחיסה וקידוד של מאות ערוצי וידאו דיגיטליים על גבי רשתות פס רחב. החל מ-2001 הייתה חברה עצמאית בשם "סקופוס" (Scopus Network Technologies ואחר כך Scopus Video Networks). בשנת 2005 הונפקה בבורסת נאסד"ק. נמכרה בשנת 2008 לחברת הרמוניק (אנ') תמורת 86 מיליון דולר.
חברות הקונצרן > חטיבת מוצרי צריכה וחשמל

"תדיראן מוצרי צריכה וטכנולוגיה בע"מ" (כיום תדיראן גרופ) - יצרנית, יבואנית ומשווקת מזגנים. מיצרני המזגנים והמקררים המובילים בישראל. החברה ייצאה לעשרות מדינות ממפעלה ששכן בעפולה. בעקבות העברת קו הייצור לסין נסגר מפעל המזגנים בסוף שנת 2009 וכ-250 מעובדיו פוטרו. בסוף 2009 נמכרה החברה לקבוצת קריסטל.
"תדיראן אמפא שיווק ושירות בע"מ" - יצרנית מקררים. הוקמה בשנת 2001 לאחר שאמפא (אמקור) סגרה את מפעל המקררים שלה ופיטרה את רוב עובדיה והמיזוג עם תדיראן אושר בסוף שנת 2000. החברה הייתה בבעלות קבוצת אמפא של שלומי פוגל וג'ו נקש וחברת נחושתן של לוי קושניר. בתחילת 2007 רכשה את חטיבת השירות של חברת קריסטל. תדיראן אמפא התחייבה לספק שירות הכולל תיקונים, הדרכה ואחריות למוצרי קריסטל. בעקבות הרכישה התדרדר מצבה הכלכלי של החברה, היא נקלעה לחובות ובסוף שנת 2008 מונה לה כונס נכסים, שאישר את מכירת פעילותה לקבוצת פל.
"יזרום" - היה מפעל לייצור מוצרי תאורה, מנורות ופלואורסצנטים שהוקם על ידי כור תעשיות בירושלים בשנת 1956, נתקל בקשיים בגלל יבוא מתחרה זול יחסית לתוצרת המקומית ונסגר בשנות ה-80 של המאה ה-20.
"כבלים" - חברה שהוקמה בשנת 1935 במפרץ חיפה, והייתה היצרנית הגדולה בישראל של כבלי תקשורת, אלקטרוניקה וחשמל. נמכרה בשנת 1990 לקבוצת משקיעים בראשות יולי עופר, תמורת 26.5 מיליון דולר. כבלים הייתה חברה ציבורית שמניותיה נסחרו בבורסה לניירות ערך בתל אביב. היא הפכה בהדרגה לחברת החזקות. בשנת 1998 מכרה את הפעילות התעשייתית שלה, תמורת 50 מיליון דולר, למתחרה חברת "כבלי ציון".
חברות הקונצרן > חטיבת מוצרי צבא וביטחון

תדיראן קשר בע"מ (Tadiran Communications) - החלה את פעילותה כחטיבת הקשר הטקטי של חברת תדיראן בסוף שנות ה-60 של המאה ה-20. הוקמה ב-1994 כחברת בת, קלטה את פעילות חטיבת הקשר הטקטי ופעילויות נוספות של קבוצת הקשר של תדיראן, ועסקה בפיתוח, ייצור ושיווק ציוד ומערכות קשר ותקשורת לשוק הצבאי והאזרחי. בשנים 1992–1996 שימש חזי חרמוני כמנכ"ל החטיבה. בדצמבר 1998 הקימה החברה מפעל לייצור והרכבת ציוד קשר בקריית שמונה וב-1999 הוקמה שלוחת מחקר ופיתוח במכללת תל-חי. באותה שנה נמכרה לקבוצת פימי-שמרוק ובשנת 2001 הונפקה בבורסה בת"א ובכך הפכה לחברה ציבורית. בשנת 2000 הוקמה חברת-הבת תדליס (Tadlys Ltd.) העוסקת בפיתוח וייצור חומרה לתקשורת אלחוטית וכן מספקת פתרונות תקשורת אלחוטיים. בשנת 2003 העסיקה מעל 1,000 עובדים. ב-2004 רכשה כור את השליטה בחברה. חזי חרמוני שימש כמנכ"ל החברה בשנים 2000–2007. במרץ 2007 מונה עמוס ויצמן כמנכ"ל החברה עד למיזוגה לחלק מחברת אלביט מערכות בסוף יוני 2008. החברה שוכנת בפתח תקווה.
"תדיראן מערכות אלקטרוניות בע"מ" - (.Tadiran Electronic Systems Ltd) - מפתחת ומייצרת מערכות פיקוד, תקשורת, בקרה ומודיעין, בעיקר למגזר הצבאי ומעסיקה כ-350 עובדים בסניף החברה הישראלי בחולון. בבעלות אלביט מערכות יבשה ותקשוב. (לפני כן בבעלות קבוצת אלישרא בשנים 2000–2017, ולפני כן בבעלות קונצרן כור בשנים 1996–2000).
תדיראן ספקטרלינק בע"מ (.Tadiran Spectralink Ltd) - עוסקת בפיתוח וייצור מערכות תקשורת רדיו למגזרים הצבאי והאזרחי ושוכנת בחולון. הפכה לחברה בע"מ ב-1996. מחזור מכירותיה הוא כ-60 מיליון דולר בשנה והיא מעסיקה למעלה מ-150 עובדים. בבעלות אלביט מערכות יבשה ותקשוב. (לפני כן בבעלות קבוצת אלישרא בשנים 2000–2017, ולפני כן בבעלות קונצרן כור בשנים 1996–2000).
תדיראן לייף קייר בע"מ (Tadiran LifeCare) - עסקה בתחום אבחון וטיפול רפואי באמצעות טלה-רפואה (Telemedicine) כחלק מחברת תדיראן ספקטרלינק. בינואר 2007 הושלמה רכישת החברה על ידי אירוטל מערכות רפואיות (Aerotel Medical Systems).
"תדיראן סוללות בע"מ" (Tadiran Batteries GmbH) - ייצור סוללות היה תחום פעילות מרכזי של החברה מאז היווסדה, היא ייצרה אותן הן לשוק האזרחי והן לשוק הצבאי. בהמשך התמחתה בייצור סוללות נטענות, דוגמת סוללות ניקל-קדמיום. החברה נמכרה בשנת 2000 לחברת בת של קונצרן אלקטל הצרפתי תמורת 33 מיליון דולר. החברה מחזיקה מפעל בגרמניה. מפעל קטן להרכבת סוללות שכן בקריית שמונה והעסיק כ-20 עובדים, המפעל הראשי של החברה ממוקם בקריית עקרון ומועסקים בו כ-400 עובדים.
"איתוראן בע"מ" - הוקמה בשנת 1994 במטרה להקים ולתפעל מערכות לאיתור כלי רכב גנובים, תוך שימוש בטכנולוגיה אשר פותחה במקור לשימושים צבאיים בחברת "תדיראן טלמטיקס", חברה בת של "תדיראן קשר". בשנת 1995 החליטה הנהלת תדיראן למכור את השליטה ב"איתוראן" לקבוצת משקיעים שבראשות איזי שרצקי תמורת כ-250 אלף דולר.
"תדיראן טלמטיקס בע"מ" - עסקה בייצור מערכות האיתור אותן משווקת איתוראן, ונרכשה בנובמבר 1999 על ידי איתוראן תמורת 7.5 מיליון דולר. איתוראן שינתה את שם החברה לטלמטיקס וויירלס (Telematics Wireless). בנובמבר 2007 מכרה איתוראן את חברת טלמטיקס וויירלס לתאגיד הסינגפורי ST Electronics לפי שווי של 90 מיליון דולר.
חברות הקונצרן > חטיבת התוכנה ומערכות מידע

טכם - טכנולוגיה מתקדמת בע"מ - הוקמה בשנת 1969 ונרכשה בשנת 1974 על ידי תדיראן.
"קונתהל בע"מ" (במקור "קונתהל - קונטרול דאטה תה״ל") - הוקמה בשנת 1970 כמיזם משותף של הסניף הישראלי של חברת המחשבים קונטרול דאטה וחברת תה"ל ("תכנון המים לישראל בע"מ"), כחברה לשרותי ייעוץ תעשייתי ומערכות מידע. בשנת 1985 נרכשה "קונתהל", שהעסיקה אז 170 עובדים ומחזור המכירות שלה היה כ-6 מיליון דולר בשנה, על ידי תדיראן.
"תדיראן מערכות מידע בע"מ" - עסקה במתן שירותי מיקור חוץ של מערכות מידע והעסיקה בשיאה כ-500 עובדים. החברה הוקמה על ידי תדיראן בשנת 1990 במטרה לרכז את פעילות חטיבת מערכות המידע של תדיראן וכור כחברה עצמאית שתספק שירותים גם לחברות אחרות. בשנת 1997 רכשה יבמ ישראל 51% מהמניות של תדיראן מערכות מידע כדי להרחיב את זרוע השירותים שלה בישראל. ובשנת 1999 רכשה יבמ את יתרת המניות.
שפות רומאניות יהודיות

השפות הרומאניות היהודיות הן שפות שהתפתחו מהשפות הרומאניות, אשר שימשו בעיקר כשפות דיבור בקרב קהילות יהודיות ברחבי דרום-מערב אירופה, בארצות ספרד, צרפת, איטליה ועוד. שפות אלה מבוססות על שפות רומאניות מקומיות שנוספו אליהן מילים וביטויים בעברית כך שביטאו את חיי היומיום של הקהילה והדת היהודית. תוספות אלה, וכן בידודם של היהודים מכלל החברה בתקופות מסוימות, עיצבו את שפותיהם באופן שונה מהשפות המקומיות, עד כדי כך שהוכרו כניבים נבדלים.
השפות המוכרות > קטלאנית יהודית

הקטלאנית היהודית (Catalanic בשפת המקור) נוצרה מהשפה הקטלאנית ודובריה היו קהילות יהודיות באיים הבלאריים ובחבלי ולנסיה וקטלוניה שבספרד. השפה דומה לשפה השואדית למרות שלא היה שום קשר בין הקהילה היהודית שדיברה את השואדית לקהילה בקטלוניה. הדמיון נובע מהקרבה בין קטלאנית ואוקסיטנית, שהיא שפת הבסיס של השואדית. השפה פרחה בתור הזהב בקטלוניה ובעיקר במאה ה-12, לאחר גירוש ספרד השפה נכחדה. כיום השימוש במילים עבריות על ידי בני האנוסים והיהודים אשר מדברים את השפה הקטלאנית יוצרים למעשה את השפה מחדש. השפה נכתבה בכתב העברי.
השפות המוכרות > איטלקית יהודית

השפה מבוססת על השפה האיטלקית, נקראת גם "לעז", "לטינו" או "וולגאר" על ידי דוברי השפה והיא דוברה בקהילות רבות ברחבי איטליה. האיטלקית היהודית מתחלקת לניבים רבים ואינה אחידה. בכל עיר, חבל ארץ או קהילה יהודית השפה השתנתה בהתאם לחיי הקהילה. דוגמאות לשפות איטלקיות-יהודיות הן ונציאנית-יהודית בוונציה, פירנצית-יהודית בפירנצה, רומית-יהודית ברומא ועוד. השפה מתאפיינת בייחוד הפעלים, תופעה של הוספת סיומת איטלקית של שמות פעולה לשורשי פעלים עבריים (לדוגמה: Axalare-לאכול, Gannaviare-לגנוב). כיום השפה מדוברת על ידי כ-200 אנשים בלבד, ומקורותיה נשמרים בעיקר בספריית הקונגרס בארצות הברית. השפה נכתבת בכתב העברי.
השפות המוכרות > אראגונית יהודית

השפה דוברה באזור אראגון שבצפון ספרד מהמאה ה-8 עד גירוש ספרד בערך. השפה ככל הנראה השתלבה עם הלאדינו ככל שהתפשטה לאזורים דרומיים מאראגון עצמה. לקראת הגירוש ובגלל גודלה של הקהילה דוברת הלאדינו חדלו היהודים מאזור אראגון לדבר את השפה והלאדינו תפסה את מקומה הרשמי של האראגונית בקהילות היהודיות.
השפות המוכרות > לטינית יהודית

קיומה של שפה זו שנוי במחלוקת, והמושג משמש בערבוביה לכינוי שפות משתי תקופות שונות. הבלשן פול וקסלר מצביע על שפה לטינית יהודית ששימשה את הקהילות שחיו בחצי האי האיטלקי בתקופת האימפריה הרומית, בהתבסס על עדויות מועטות לקיומה, הכוללות בעיקר כתובות על מצבות של יהודים ברומא. לדבריו ניתן למצוא עקבות של שפה זו בשואדית, צרפתית יהודית ואיטלקית יהודית, ודרכן הגיעה השפעתה גם ליידיש ולשפת הרוטוולש (שפת נוודים גרמנים), שתי שפות שאינן רומאניות.
לפי תאוריה של הבלשן דייוויד בלונדהיים, התקיימה בימי הביניים שפה לטינית יהודית, שהתפתחה במקביל ללטינית וולגרית. התאוריה שלו בנושא אינה מקובלת כיום, בשל העדר עדויות מספקות התומכות בה.
השפות המוכרות > פורטוגזית יהודית

נקראת גם לוסיטאנית והיא הייתה השפה המדוברת על ידי יהודי פורטוגל אך השימוש בה התמעט עם גירושם והשתמר במידה מסוימת בקהילות שמצאו מקלט באמסטרדם. השפה השפיעה רבות גם על הלאדינו וגם על השפות הקריאוליות פפיאמנטו וסרמקנית
. בשפה ישנם יסודות של פורטוגזית ארכאית שלא קיימים בפורטוגזית המדוברת כיום, בדומה ללאדינו ולספרדית. שרידים של שפה זו השתמרו בניבי הדיבור של מספר קהילות של צאצאי האנוסים, המתגוררים באזורים כפריים בפורטוגל.
השפות המוכרות > לאדינו - ספרדית-יהודית

הלאדינו היא הספרדית היהודית שדוברה על ידי רוב הספרדים היהודים לפני גירוש ספרד, ולאחריו דוברה בפי קהילות יהודיות של מגורשי ספרד ברחבי האימפריה העות'מאנית, ועודה מדוברת כיום בפי צאצאיהם. השפה פרחה בתור הזהב אך כיום מעטים מדברים אותה. הלאדינו הייתה השפה הדומיננטית מכל השפות הרומאניות יהודיות.
השפות המוכרות > ספרדית-יהודית של מרוקו - חכיתיה

חכיתיה היא דיאלקט של הלאדינו שדובר בפי צאצאי יהודי ספרד שגלו לממלכה השריפית (כיום חלק ממרוקו). יהודי ספרד ופורטוגל התרכזו בקסר אל כביר (בספרדית Alcazarquivir), פאס וטטואן. הספרדית היהודית של מרוקו השתמרה בצפון מרוקו באזור שנשלט על ידי הספרדים, הפורטוגזים, האנגלים והמוסלמים חליפות. האזור מוכר גם בשם מרוקו הספרדית. החכיתיה דוברה בקהילות היהודיות של טטואן, טנג'יר, ארזילה, סאוטה, מלילה, לרצ'ה (Larache), קסר אל כביר, ששאוואן וואזן.
השפות המוכרות > שואדית

השואדית נקראת גם פרובנסלית יהודית ודוברה בעיקר באזורי דרום צרפת. השפה פרחה במאה ה-11 אך מאז האינקוויזיציה מספר דובריה הצטמצם. לאחר המהפכה הצרפתית הורשו היהודים לגור בכל מקום בצרפת, ועקב כך גברה ההתבוללות של היהודים והשפה נכחדה. בשנת 1977 מת ארמנד לונל שנודע כדובר האחרון של השפה השואדית. השפה מבוססת על השפה האוקסיטנית בתוספת מילים עבריות רבות, שעברו מספר שינויים פונולוגיים.
השפות המוכרות > צרפתית יהודית

הצרפתית היהודית (Zarphatic בשפת המקור) התפתחה מהשפה הצרפתית של ימי הביניים והייתה בשימוש הקהילות היהודיות בצפון צרפת, ארצות השפלה וכן במערב גרמניה בערים כמו מיינץ, פרנקפורט ואאכן. השפה הושפעה גם מהשפות הצרפתית הקדומה, הגרמנית הקדומה הגבוהה ומהיידיש, כללה מילים נלוות מעברית ונכתבה בכתב עברי. השפה פרחה במאה ה-11 בצרפת וחכמים ידועים כגון רש"י ורבי משה הדרשן דיברו בה והשתמשו בה בכתביהם. המיוחד בשפה הצרפתית יהודית הוא שבניגוד לשפות יהודיות אחרות נעשה במסגרתה שימוש גם בניקוד (דהיינו, בניקוד טברני) לצורך ציון התנועות.
התפתחות השפות

מקור השפות הרומאניות היהודיות לא ברור. מאז התיישבות היהודים באירופה היהודים התאימו את השפה המקומית לשפה העברית ולחיים היהודיים. גם מהלך ההתפתחות של השפות אינו ברור. על פי תאוריה אחת, כל השפות הללו התפתחו מהשפה הלטינית היהודית שהתפשטה, ומנגד ישנה תאוריה שלפיה כל שפה התפתחה בנפרד בכל קהילה. ככל הנראה מדובר בשילוב של שני הגורמים.
מצב השפות כיום

כיום השפות לטינית-יהודית, צרפתית-יהודית, שואדית ואראגונית-יהודית נחשבות לשפות שנכחדו. הלטינית-יהודית אינה מדוברת כבר מאז נפילת האימפריה הרומית, הצרפתית-יהודית והאראגונית-יהודית אינן מדוברות מאז ימי הביניים והשואדית מאז 1977.
הפורטוגזית-יהודית והקטלאנית-יהודית הן שפות ששרידיהן מצויים בקהילות האנוסים והיהודים בספרד ובפורטוגל.
האיטלקית-יהודית גוועת באיטיות ולעומת 5,000 דוברים לפני שני דורות, כיום ישנם 200 דוברים, ורובם כבר קשישים.
הלאדינו היא השפה היחידה ששרדה וכיום מעריכים כי יש כ-150,000 דוברי לאדינו בקהילות יהודי ספרד בצפון אפריקה, בטורקיה ובישראל. הלאדינו היא שפה שנייה ככל הנראה לכל הדוברים.
ככל הנראה, גורלן של השפות הרומאניות יהודיות יהיה היכחדות של כולן עקב העלייה של רוב הדוברים הנותרים לישראל ועקב כך שצאצאיהם מדברים עברית ולא כל שפה יהודית אחרת. בנוסף השפה האנגלית נחשבת לשפה מועדפת כשפה שנייה ושפות המקום חשובות יותר עקב חשיבותן מבחינה כלכלית לתושבים היהודים.
הערות שוליים

↑  Wexler, Paul (1988). Three Heirs to a Judeo-Latin Legacy: Judeo-Ibero Romance, Yiddish and Rotwelsch. Wiesbaden: Harrassowitz
↑  "איטלקית יהודית" באתר Jewish Language Research Website
↑  John H. McWhorter, Language Change and Language Contact in Pidgins and Creoles, John Benjamins, 2000, ISBN 9027252432, ISBN 9789027252432 (p. 483)
↑  Wexler, P. 1985 Linguistica Judeo-Lusitanica. In I. Benabu & J. Sermoneta (eds), Judeo-Romance Languages. Jerusalem: Misgav Yerushalayim & the Hebrew University (Jewish Language Research / Judeo-Portuguese)
| --- | --- |
בקרת זהויות :  GND: 4228125-8
Glorious (שיר של אלה הנדרסון)

"Glorious" (בעברית: מְפוֹאָר) הוא סינגל שהקליטה הזמרת-יוצרת הבריטית אלה הנדרסון. השיר יצא לאור ב-13 בספטמבר 2019, כסינגל הראשון מתוך המיני-אלבום שלה, Glorious, על ידי חברת התקליטים אטלנטיק רקורדס ואסיילום רקורדס.
רקע וכתיבה

הנדרסון סיפרה, "לכתוב את 'Glorious' היה רגע מנקה מחשבות עבורי. השיר מייצג את הפעם הראשונה בה התחלתי באמת לחגוג את כל מה שחייתי בעבר בפחד. התחלתי ללמוד לקבל ולאהוב את עצמי. דבר שקשה לעשות בימנו. 'Glorious' מייצג את כל מה שאנחנו צריכים להרגיש כלפי עצמנו - מועצמים וגאים".
וידאו קליפ

הווידאו קליפ פורסם בערוץ היוטיוב של הנדרסון ב-13 בספטמבר 2019, בסמוך לצאת הסינגל עצמו.
מיקומי שיא

|   ‏‏‏  מצעדים ודירוגים (2019)> מדינה |   ‏‏‏  מצעדים ודירוגים (2019)> מצעד |   ‏‏‏  מצעדים ודירוגים (2019)> מיקום שיא |   ‏‏‏  מצעדים ודירוגים (2019)>  |
| --- | --- | --- | --- |
|  הממלכה המאוחדת | מצעד הסינגלים הבריטי | 40 |  |
|  סקוטלנד | מצעד הסינגלים הסקוטי | 42 |  |
היסטוריית יציאות לאור

| מדינה | תאריך יציאה | פורמט | חברת תקליטים | מקור |
| --- | --- | --- | --- | --- |
| אוסטרליה | 13 בספטמבר 2019 | הורדה דיגיטלית • הזרמת מוזיקה | אטלנטיק • אסיילום |  |
הערות שוליים

↑  אלה הנדרסון, לואי שורל, מרקו דניאל בוררו, נטלי דאן
↑  Ella Henderson On Anxiety And Panic Attacks As She Returns To Music, glamourmagazine (באנגלית)
↑  Ella Henderson releases first single in four years, and it's Glorious, celebmix (באנגלית)
↑   Ella Henderson - Glorious (Official Visualiser), סרטון  באתר יוטיוב (אורך: 3:09)
↑  Glow – Single by Ella Henderson, apple (באנגלית)
| אלה הנדרסון |
| --- | --- | --- |
| דיסקוגרפיה | דיסקוגרפיה |  |
| אלבומי אולפן | Chapter One • Everything I Didn't Say |  |
| מיני-אלבומים | Glorious • Ugly (acoustic) |  |
| סינגלים | "Ghost" • "Glow" • "Yours" • "Mirror Man" • "Glorious" • "Young" • "Friends" • "Take Care of You" • "Dream on Me" • "Blame It on the Mistletoe" • "Let's Go Home Together" • "Risk It All" • "Hurricane" • "Brave" • "Crazy What Love Can Do" • "All for You" • "Heartstrings" |  |
| השתתפות בסינגלים | "Glitterball" • "This Is Real" • "Lighter" • "Here for You" • "Bridge over Troubled Water" • "We Got Love" • "Hold Me Close" • "I'm Going Through Hell" • "21 Reasons" |  |
| סינגלים שיווקיים | "Hard Work" • "Everything I Didn't Say" • "Ugly" |  |
| סיבובי הופעות | Chapter One Tour • Everything I Didn't Say Tour |  |
Attention: Miley Live

Attention: Miley Live (בעברית: שימו לב: מיילי בהופעה חיה) הוא אלבום ההופעה השני של הזמרת האמריקאית מיילי סיירוס. אלבום ההופעה יצא לאור ב-1 באפריל 2022, על ידי חברות התקליטים קולומביה רקורדס וסמיילי מיילי בע"מ.
רוב האלבום הוקלט במהלך ההופעה שלה שהתקיימה כחלק מפסטיבל המוזיקה של סופרבול באצטדיון קריפטו. קום ארנה בלוס אנג'לס ב-12 בפברואר 2022, כאשר רשימת השירים כללה שירים מאלבומיה Plastic Hearts ‏(2020), Miley Cyrus & Her Dead Petz ‏(2015), Bangerz ‏(2013), The Time of Our Lives ‏(2009), Breakout ‏(2008), ו-Meet Meley Cyrus‏ (2007), יחד עם גרסאות כיסוי לשירים ידועים. האלבום כולל גם שתי רצועות שלא פורסמו – "Attention" ו-"You". סיירוס אמרה שהאלבום "נוצר בידי המעריצים ועבור המעריצים".
רקע והכרזה

סיירוס הייתה צפויה לצאת לסיבוב הופעות על מנת לקדם את אלבום האולפן השביעי שלה, Plastic Hearts‏ (2020), אך בשל התפרצות מגפת הקורונה דחתה את סיבוב ההופעות שלה מספר פעמים, עד שיצאה לבסוף במהלך שנת 2021–2022 לסיבוב ההופעות השישי שלה הנקרא, "Attention Tour". בסיום סיבוב ההופעות, הכריזה סיירוס על האלבום בסוף ההופעה שלה שאירעה בלולהפלוזה ברזיל בסאו פאולו ב-27 במרץ 2022. השיר "You" בוצע לראשונה על ידי סיירוס במהלך תוכנית הטלוויזיה "ספיישל מסיבת השנה החדשה של מיילי", אשר אירעה במיאמי ב-31 בדצמבר 2021, בעוד ש-"Attention" בוצע במהלך ההופעה שאירעה כחלק מפסטיבל המוזיקה של סופרבול בפברואר 2022.
לאחר הכרזת האלבום הוציאה סיירוס קליפים עבור השירים "We Can't Stop x Where Is My Mind?",‏ "Wrecking Ball x Nothing Compares 2 U" ו-"Never Be Me".
ב-25 באפריל 2022, הכריזה סיירוס על צאת גרסת הדלוקס של האלבום, שתכלול שישה שירים נוספים, שהם בעיקר חלק מהמופע בפסטיבל בלולהפלוזה שהתקיים בברזיל בסאו פאולו ובהופעות אחרות שהתקיימו באמריקה הלטינית, בנוסף האלבום כולל גם את הסינגל "Angels like You" שנוסף בהופעה שלה בקולומביה כהכרת תודה על כך שהשיר הגיע למקום הראשון באייטונס באותה המדינה מפני שהמעריצים שלה שרו את השיר כל הלילה מחוץ למלון שבו שהתה בבוגוטה.
רשימת רצועות

| Attention: Miley Live> מס' | Attention: Miley Live> שם | Attention: Miley Live> משך | Attention: Miley Live>  | Attention: Miley Live>  | Attention: Miley Live>  | Attention: Miley Live>  | Attention: Miley Live>  | Attention: Miley Live>  | Attention: Miley Live>  |
| --- | --- | --- | --- | --- | --- | --- | --- | --- | --- |
| 1. | Attention  | 1:35 |  |  |  |  |  |  |  |
| 2. | We Can't Stop x Where Is My Mind?  | 5:34 |  |  |  |  |  |  |  |
| 3. | Plastic Hearts  | 3:26 |  |  |  |  |  |  |  |
| 4. | Heart of Glass  | 3:07 |  |  |  |  |  |  |  |
| 5. | 4x4  | 3:00 |  |  |  |  |  |  |  |
| 6. | SMS (Bangerz)  | 3:20 |  |  |  |  |  |  |  |
| 7. | Dooo It!  | 5:36 |  |  |  |  |  |  |  |
| 8. | 23  | 4:26 |  |  |  |  |  |  |  |
| 9. | Never Be Me  | 3:33 |  |  |  |  |  |  |  |
| 10. | Maybe  | 4:07 |  |  |  |  |  |  |  |
| 11. | 7 Things  | 3:40 |  |  |  |  |  |  |  |
| 12. | Bang Bang ‏x See You Again  | 4:32 |  |  |  |  |  |  |  |
| 13. | Jolene  | 4:26 |  |  |  |  |  |  |  |
| 14. | High  | 3:29 |  |  |  |  |  |  |  |
| 15. | You  | 3:01 |  |  |  |  |  |  |  |
| 16. | Like a Prayer  | 3:27 |  |  |  |  |  |  |  |
| 17. | Edge of Midnight (Midnight Sky remix)  | 3:40 |  |  |  |  |  |  |  |
| 18. | The Climb  | 6:00 |  |  |  |  |  |  |  |
| 19. | Wrecking Ball‏ x Nothing Compares 2 U  | 5:13 |  |  |  |  |  |  |  |
| 20. | Party in the U.S.A.  | 7:00 |  |  |  |  |  |  |  |
| משך כולל: | משך כולל: | 82:12 |  |  |  |  |  |  |  |
| Attention: Miley Live — מהדורת דלוקס> מס' | Attention: Miley Live — מהדורת דלוקס> שם | Attention: Miley Live — מהדורת דלוקס> משך | Attention: Miley Live — מהדורת דלוקס>  | Attention: Miley Live — מהדורת דלוקס>  | Attention: Miley Live — מהדורת דלוקס>  | Attention: Miley Live — מהדורת דלוקס>  | Attention: Miley Live — מהדורת דלוקס>  | Attention: Miley Live — מהדורת דלוקס>  | Attention: Miley Live — מהדורת דלוקס>  |
| --- | --- | --- | --- | --- | --- | --- | --- | --- | --- |
| 21. | WTF Do I Know  | 2:59 |  |  |  |  |  |  |  |
| 22. | Mother's Daughter x Boy's Don't Cry (ביחד עם אניטה)   | 5:21 |  |  |  |  |  |  |  |
| 23. | You (Take 2)  | 3:09 |  |  |  |  |  |  |  |
| 24. | Nothing Breaks Like a Heart  | 3:54 |  |  |  |  |  |  |  |
| 25. | Angels like You  | 4:10 |  |  |  |  |  |  |  |
| 26. | Fly on the Wall  | 3:03 |  |  |  |  |  |  |  |
| משך כולל: | משך כולל: | 104:48 |  |  |  |  |  |  |  |
מיקומי שיא

|   ‏‏‏  מצעדים ודירוגים (2022)> מדינה |   ‏‏‏  מצעדים ודירוגים (2022)> מצעד |   ‏‏‏  מצעדים ודירוגים (2022)> מיקום שיא |
| --- | --- | --- |
|  אירלנד | מצעד האלבומים האירי | 98 |
|  ארצות הברית | בילבורד 200 | – |
|  ארצות הברית | מצעד מכירות אלבומים נוכחיים | 63 |
|  הממלכה המאוחדת | מצעד האלבומים הבריטי | – |
|  הממלכה המאוחדת | מצעד תרשים הורדות אלבומים | 5 |
|  ספרד | PROMUSICAE | 71 |
|  פלנדריה | אולטראטופ 50 | 151 |
|  צ'כיה | ČNS IFPI | 49 |
|  שווייץ | המצעד השווייצרי | 46 |
היסטוריית יציאות לאור

| מדינה | תאריך יציאה | פורמט | גרסה | חברת תקליטים | מקור |
| --- | --- | --- | --- | --- | --- |
| עולם | 1 באפריל 2022 | הורדה דיגיטלית • הזרמת מוזיקה | סטנדרטית | קולומביה רקורדס • סמיילי מיילי בע"מ |  |
| עולם | 29 באפריל 2022 | הורדה דיגיטלית • הזרמת מוזיקה | דלוקס | קולומביה רקורדס • סמיילי מיילי בע"מ |  |
Gloria (אלבום של סם סמית')

Gloria הוא אלבום האולפן הרביעי של הזמר/ת האנגלי/ת סם סמית'. האלבום עתיד לצאת לאור ב-27 בינואר 2023, על ידי חברת התקליטים קפיטול רקורדס. מתוך האלבום יצאו הסינגלים "Love Me More" ו-"Unholy".
רקע והקלטה

האלבום הוקלט בין לוס אנג'לס, לונדון וג'מייקה, כאשר סמית' עבדו עם משתפי הפעולה הקבועים ג'ימי נייפס, סטארגייט, איליה סלמנזאדה ומקס מרטין. סמית' הצהיר/ה כי האלבום "מרגיש כמו התבגרות" והעביר אותם "תקופות אפלות", והביע תקווה שהוא יכול להיות גם "מגדלור" עבור המאזינים. הודעה לעיתונות כינתה זאת "מהפכה אישית" עבור סמית', המכילה את "הסאונד המסנוור, המפואר, המתוחכם, הבלתי צפוי ולעיתים המרתק והעצבני של הלב היצירתי של סם היום", כמו גם מילים על "סקס, שקרים, תשוקה, עצמיות ביטוי וחוסר שלמות".
קידום וסינגלים

סינגל הבכורה מהאלבום "Love Me More", יצא לאור ב-28 באפריל 2022. הסינגל השני מתוך האלבום "Unholy", שיתוף פעולה עם הזמרת הגרמניה קים פטרס, יצא לאור ב-22 בספטמבר 2022 ונחשב כסינגל המוביל של האלבום. הוא הגיע למקום הראשון במספר מדינות, כולל אוסטרליה, קנדה ובריטניה, כמו גם למקום הראשון במצעד בילבורד גלובל 200 ולמקום שני במצעד בילבורד הוט 100.
סמית' הכריז/ה על האלבום בחשבונות המדיה החברתית שלהם ב-17 באוקטובר 2022, תוך שהיא כותבת פתק ל"מלחים היקרים ביותר", שמו של סמית' למעריצים שלהם, ושיתפה את אמנות העטיפה, דיוקן של סמית' עם שיער מולבן העונד עגיל מוזהב של עוגן.